SK Úradný vestník Európskej únie C 173/20

OZNÁMENIE O ŽIADOSTI O VYDANIE POVOLENIA NA PRIESKUM LOŽÍSK ROPY A PLYNU S OZNAČENÍM PETRALIA SOPRANA

TALIANSKA REPUBLIKA – REGIÓN SICÍLIA

REGIONÁLNY ODBOR PRIEMYSLU – ODDELENIE REGIONÁLNEJ SPRÁVY BANÍCTVA

REGIONÁLNY ÚRAD PRE UHĽOVODÍKY A GEOTERMIKU (U.R.I.G.)

2009/C 173/10

Dňa 9. apríla 2008 v súlade so sicílskym regionálnym zákonom č. 14 z 3. júla 2000, ktorým sa transponuje a vykonáva smernica 94/22/ES, spoločnosť EniMed – Eni Mediterranea Idrocarburi S.p.A. so sídlom v Gela (CL) Strada Statale 117 bis, 93012 Contrada Ponte Olivo a daňovým identifikačným číslom 12300000150 podala na Odbor priemyslu, orgán oprávnený udeľovať geologické práva v regióne Sicília, so sídlom na adrese Via Ugo La Malfa č. 87/89, c.a.p. 90146 Palermo, žiadosť o povolenie na prieskum ložísk ropy a plynu v oblasti známej ako „Petralia Soprana“ s rozlohou viac ako 72 750 ha (727,50 km2) v severnej časti strednej Sicílie v provinciách Palermo, Caltanissetta a Enna. Uvedené územie hraničí na západe s územím v povolení „Casteltermini“ (EniMed 100 %), na severozápade s územím v povolení „Montemaggiore Belsito“ a v ostatných smeroch s územiami, na ktoré sa nevzťahujú žiadne povolenia.

Príslušné obce provincie Palermo sú: Alimena, Blufi, Bompietro, Caltavuturo, Castellana Sicula, Gangi, Geraci Siculo, Petralia Soprana, Petralia Sottana a Polizzi Generosa. Príslušné obce provincie Caltanissetta sú: Caltanissetta, Resuttano a S. Caterina Villarmosa. Príslušné obce provincie Enna sú: Calascibetta, Enna, Leonforte, Nicosia, Sperlinga a Villarosa.

Zberné územie oblasti, pre ktorú sa žiada povolenie, je vymedzené plynulými čiarami spájajúcimi body „A“, „B“, „C“, „D“, „E“, „F“, „G“, „H“ a „I“, pod ktorými sa rozumie:

A. Bod umiestnený na 41. kilometri na štátnej ceste 286 smerom do Geraci Siculo.

A. Trigonometrický bod vo výške 1 122 m na Monte Della Grassa severovýchodne od zastavanej oblasti Gangi.

C. Bod umiestnený na severozápadnom okraji budovy vo výške 409 m pri štátnej ceste 121 v oblasti Contrada S. Benedetto.

D. Trigonometrický bod vo výške 832 m na Monte Delle rocche juhozápadne od zastavanej oblasti S. Caterina di Villarmosa, totožný s bodom „E“ v povolení „Casteltermini“.

E. Vrchol umiestnený na 3. kilometri cesty do Resuttano, južne od Cozzo Campanella, totožný s bodom „D“ v povolení „Casteltermini“.

F. Vrchol umiestnený na severovýchodnom okraji budovy vo výške 616 m Case Tedesco v Contrada Cannatello, totožný s bodom „C“ v povolení „Casteltermini“.

G. Vrchol umiestnený na južnom okraji budovy vo výške 680 m v Contrada S. Filippo juhozápadne od zastavanej oblasti Alimenia, totožný s bodom „B“ v povolení „Casteltermini“.

H. Vrchol umiestnený na južnom okraji budovy vo výške 697 m medzi Contrada Mangiante a Contrada Scorsone, totožný s bodom „A“ v povolení „Casteltermini“.

I. Trigonometrický bod vo výške 947 m na Monte Piombino, juhojuhovýchodne od zastavanej oblasti Caltavuturo.

Geografické súradnice

Vrcholový bod Sev. zem. šírka Vých. zemepisná dĺžka (M. Mario) A 37°49′28,61″ 01°42′06,78″ B 37°49′22,20″ 01°50′51,64″ C 37°36′09,84″ 01°53′17,04″ D 37°35′02″ 01°33′37″ E 37°40′11,42″ 01°33′18,84″ F 37°40′10″ 01°38′02″ G 37°41′09″ 01°38′32″ H 37°45′56,98″ 01°25′27,58″ I 37°47′34″ 01°28′26″

Záujemcovia môžu podávať žiadosti o povolenie na uvedené územie do 90 dní od uverejnenia tohto oznamu v Úradnom vestníku Európskej únie. Žiadosti doručené po uvedenom termíne sa považujú za neprijateľné. Dekrét o udelení povolenia na prieskum bude vystavený do šiestich mesiacov po konečnom termíne odovzdania žiadostí. S odkazom na článok 5 odsek 1 smernice 94/22/ES sa oznamuje, že kritériá, na základe ktorých sa vydávajú povolenia na prieskum a výrobu, boli uverejnené v Úradnom vestníku Európskych spoločenstiev C 396 z 19. decembra 1998 s odkazom na ustanovenia legislatívneho dekrétu prezidenta republiky č. 625 z 25. november 1996 (uverejneného v Úradnom vestníku Talianskej republiky č. 293 zo 14. decembra 1996) o transpozícii a implementácii uvedenej smernice do talianskeho právneho poriadku a spresnené v uvedenom regionálnom zákone Sicílie č. 14 z 3. júla 2000 (uverejnenom v Úradnom vestníku regiónu Sicília č. 32 zo 7. júla 2000).

Podmienky vykonávanie alebo ukončenie činností a s nimi súvisiace požiadavky sú stanovené v citovanom sicílskom regionálnom zákone č. 14 z 3. júla 2000 a v štandardnej špecifikácii uvedenej v dekréte Odboru priemyslu č. 91 z 30. oktober 2003 a č. 88 z 20. oktober 2004, ktorý bol uverejnený v Úradnom vestníku regiónu Sicília č. 49, časť I zo 14. november 2003 a č. 46, časť I z 5. november 2004.

Dokumenty k žiadosti sú uložené na Regionálnom úrade pre uhľovodíky a geotermiku na adrese Corpo Regionale delle Miniere, Via Ugo La Malfa n. 101 c.a.p. 90146 Palermo, kde sú k dispozícii na nahliadnutie prípadným záujemcom.